Entre els actes ja concertats en destaca l'espectacle 'Testimoni Verdaguer', al Teatre Nacional de Catalunya, el dia 29 de juny, amb una diversitat d'iniciatives al llarg de tota la jornada; un conjunt d'exposicions, organitzades per la Biblioteca de Catalunya, la primera de les quals s'inaugurarà a Vic el 7 de juny; la celebració d'una Festa Tipogràfica, dins de la popular Festa dels Súpers del Club Super 3 de TV3, a l'octubre; Verdaguer i les llengües europees, un homenatge a la pluralitat de llengües a què ha estat traduïda l'obra de Verdaguer que tindrà lloc a Berga l'11 de setembre; una campanya de promoció de la lectura a través de les biblioteques, fent ús de l'Atlàntida, adreçada sobretot al públic infantil i juvenil, i un acte de cloenda, previst per al novembre al Palau de la Música.